钦定古今图书集成/明伦汇编/官常典/第477卷 > 田益宗
## 钦定古今图书集成/明伦汇编/官常典/第477卷 > 田益宗

按《魏书本传》：“益宗，光城蛮也。身长八尺，雄果有将略，
貌状举止，有异常蛮。世为四山蛮帅，受制于萧赜。太
和十七年，遣使张超奉表归款。十九年，拜员外散骑
常侍、都督光城弋阳汝南新蔡宋安五郡诸军事、冠
军将军、南司州刺史、光城县开国伯，食蛮邑一千户，
所统守宰，任其铨置。后以益宗既渡淮北，不可仍为
司州。”乃于新蔡立东豫州，以益宗为刺史。寻改封安
昌县伯，食实邑五百户。二十二年，进号征卤将军。景
明初，萧衍遣军主吴子阳率众寇三关。益宗遣光城
太守梅兴之步骑四千，进至阴山关南八十馀里，据
长风城逆击子阳大破之，斩获千馀级。萧衍建宁太
守黄天赐筑城赤亭，复遣其将黄公赏屯于漴城，与
长风相持。益宗命安蛮太守梅景秀为之犄角击讨，
破天赐等，斩首数百，获其二城。《上表》曰：“臣闻机之所
在，圣贤弗之疑；兼弱攻昧，前王莫之舍。皆拯群生于
汤炭，盛武功于方来。然霜叶将沦，非劲飙无以速其
箨；天之所弃，非假手无以歼其人。窃惟萧衍”〈阙〉常“君
臣交争，江外州镇，中分为两，东西抗峙，已淹岁时。民
庶穷于转输，甲兵疲于战斗，事救于目前，力尽于麾
下。”〈阙〉“无外维州镇，纲纪庶方，藩城棋立，孤存而已。不
乘机电扫，廓彼蛮壃，恐后之经略，未易于此。且寿春
虽平，三面仍梗，镇守之宜，实须豫设。义阳差近淮源，
利涉津要，朝廷行师，必由此道。若江南一平，有事淮
外，须乘夏水汎长，列舟长淮。师赴寿春，须从义阳之
北，便是居我喉要，在虑弥深。义阳之灭，今实时矣。度
彼众不过须精卒一万二千。然行师之法，贵张形势。
请使两荆之众，西拟随、雍，扬州之卒顿于建安，得捍
三关之援，然后二豫之军直据南关，对抗延头。遣一
都督总诸军节度，季冬进师，迄于春末，弗过十旬，克
之必矣。”世宗纳之，遣镇南元英攻义阳。益宗遣其息鲁生领步骑八千断贼粮运，并焚其钧城积聚。衍戍
主赵文举率众拒战，鲁生破之，获文举及小将胡建
兴、古皓、庄元仲等，斩五千馀级，溺死千五百人，仓米
运舟，焚烧荡尽。后贼宁朔将军杨僧远率众二千，寇
逼蒙笼，益宗命鲁生与戍主奇道显逆击，破之，追奔
十里，俘斩千馀，进号平南将军。又诏“益宗率其部曲
并州镇文武，与假节、征卤”将军、太仆少卿宇文福绥
防蛮、楚，加安南将军，增封一百户，赐帛二千匹。白早
生反于豫州，诏益宗曰：“悬瓠要藩，密迩崧、颍，南疆之
重，所寄不轻。而群小猖狂，忽构衅逆，杀害镇主，规成
反叛，此而可忍，孰不可容！即遣尚书邢峦总精骑五
万，星驰电驱，征南将军、中山王英统马步七万，络绎
继发。量此蚁寇，唯当逃奔。知将军志翦犲狼，以清边
境，节义慷慨，良在可嘉。非蹇蹇之至，何以能尔！深戢
诚款，方相委托，故遣中书舍人赵文相具宣朕怀。往
还之规，口别指授，便可善尽算略，随宜追掩，勿令此
竖得有窜逸。迟近清荡，更有别旨。”时自乐口已南，郢、
豫二州诸城皆没于贼，唯有义阳而已。萧衍招益宗
以车骑大将军、开府仪同三司、五千户郡公。当时安
危，在益宗去就，而益宗守节不移，郢、豫克平，益宗之
力也。益宗年稍衰老，聚敛无厌，兵民患其侵扰，诸子
及孙竞规贿货，部内苦之，咸言欲叛。世宗深亦虑焉，
乃遣中书舍人刘桃符宣旨慰喻，庶以安之。桃符还
启益宗侵掠之状，世宗诏之曰：“风闻卿息鲁生淮南
贪暴，扰乱细民，又横杀梅伏生，为尔不已，损卿诚效。
可令鲁生与使赴阙，当加任使。如欲外禄，便授中畿
一郡。”鲁生久未至，延昌中，诏曰：“益宗先朝耆艾，服勤
边境，不可以地须其人，遂令久屈。可使持节、镇东将
军、济州刺史，常侍如故。”世宗虑其不受代，遣后将军
李世哲与桃符率众袭之，出其不意，奄入广陵。益宗
子鲁生、鲁贤等奔于关南，招引贼兵，袭逐诸戍，光城
已南，皆为贼所保。世哲讨击破之，复置郡戍，而以益
宗还。授征南将军、金紫光禄大夫，加散骑常侍，改封
曲阳县开国伯。益宗生长边地，不愿内荣，虽位秩崇
重，犹以为恨，上《表》曰：“臣昔在南，仰餐皇化，拥率部曲”
三千馀家，弃彼边荣，归投乐土，兄弟荼炭，衅结贼朝。
高祖孝文皇帝录臣乃诚，授以藩任，方欲仰凭国威，
冀雪冤耻，岂容背宠向仇，就险危命。昔郢豫纷扰，臣
躬率义兵，拥绝贼路，窃谓诚心，仰简朝野。但任重据
边，易招尘谤，致使桃符横加谗毁，说臣恒欲投南，暴
乱非一。乞检事原，以何为验？复云“虐害番兵，杀卖过
半。如其所言，未审死失之家，所讼有几？”又云：“耗官粟
帛，仓库倾尽。御史复检，曾无损折。”初代之日，二子鲁
生、鲁贤、从子超秀等并在城中，安然无二。而桃符密
遣积射将军鹿永固，私将甲士打息，鲁生，仅得存命。
唱云：“我被面敕，若能得鲁生、鲁贤首者，各赏本郡。”士
马围绕腾城，唱杀二“息战怖，实由于此。残败居业，为
生荡然，乃复毁发坟墓，露泄枯骸，存者罹生离之苦，
亡魂遭粉骨之痛。昔岁朝廷频遣桃符，数加慰劳，而
桃符凶奸，擅生祸福，云惟我相申，致降恩旨。及返京
师，复欺朝廷，说臣父子，全无忠诚，诬陷贞良，惑乱朝
听。乞摄桃符，与臣并对。若臣罪有状，分从宪网，如桃
符是谬，坐宜有归。”诏曰：“既经大宥，不容方更为狱。”熙
平初，益宗又表乞东豫，以招二子。灵太后令曰：“卿诚
著二朝，勋光南服，作藩万里，列土承家。前朝往恩，酬
叙不浅。兼子弟荷荣中表，被泽相”〈阙〉“轻重，卿所知悉。
先帝以卿劳旧，州小禄薄，故迁牧华壤，爰登显级。于
时番兵交换，不生猜疑，而卿息鲁贤等，无事外叛，忠
孝俱乖，翻为戎首，以卿诚重，不复相讨。今卧护征南，
荣以金紫，朝廷处遇，又甚于先。且卿年老，方就闲养，
焉得以本州为念。鲁贤来否，岂待自往也。但遣慰纳，
足相昭亮，若审遣信，当更启闻，别敕东豫，听卿喻晓。”
鲁贤二年卒，年七十三。赠征东大将军、郢州刺史，谥
曰庄。